**Józef Glemp** [Juzef Glemp] (\* 18. december 1929, Inowrocław, Poľsko – † 23. január 2013, Varšava) bol kardinál a poľský prímas.

Život
-----

Absolvoval *Prymasowskie Wyższa Seminarium Duchowne* v Gniezne a taktiež Pápežskú lateránsku univerzitu. Kňazské svätenie prijal 25. mája 1956.

V rokoch 1967 – 1979 bol osobným sekretárom prímasa Stefana Wyszyńského. Biskupské svätenie prijal 21. apríla 1979 z rúk kardinála prímasa Stefana Wyszyńského, arcibiskupa a metropolitu krakovského Franciszka Macharského a biskupa Jana Wladyslawa Obłąka, vtedajšieho warmińského pomocného biskupa. Zároveň bol menovaný warmińským biskupom.

O dva roky neskôr 7. júla 1981 bol menovaný pápežom Jánom Pavlom II. arcibiskupom-metropolitom gnieznenským (túto funkciu zastával do roku 1992) i varšavským (do roku 2007), a tiež prímasom poľským (do roku 2009). Pri konzistóriu 2. februára 1983 bol menovaný kardinálom.

Od marca roku 1992 v súvislosti s rozdelením vtedajšej personálnej únie arcibiskupstva gnieznensko-varšavského titul prímasa zostal pri arcibiskupstve varšavskom Józefovi Glempovi. Po roku 2009 sa tento titul vrátil a zostal v Gniezne.

Do roku 2004 bol predsedom Poľskej biskupskej konferencie.

Prípad Jerzyho Popiełuszka
--------------------------

V roku 2009 bol v Poľsku natočený film o kňazovi Jerzym Popiełuszkovi, ktorý bol v roku 1984 zavraždený príslušníkmi komunistickej tajnej služby. Prímas kardinál Glemp vo filme hrá sám seba.

Podľa niektorých tvrdení sa tak snažil napraviť svoj obraz v očiach verejnosti v súvislosti so svojou úlohou v kauze Popiełuszko. Glemp podľa svedectva pamätníkov a Inštitútu pamäti národa spolupracoval s vtedajším komunistickým vedením Poľska. Jeho úlohu ocenil i generál Jaruzelski, keď na adresu kardinála vyhlásil: „Je to muž, ktorý s nami môže v rámci upokojenia situácie v krajine spolupracovať". Keď veriaci začali požadovať začatie procesu blahorečenia Popiełuszka, Glemp podľa archívov komunistickej tajnej služby vyhlásil: „Kým budem prímas, proces blahorečenia nezačne".

Keď v roku 1987 pápež Ján Pavol II. navštívil rodné Poľsko, snažili sa úrady aj prímas Glemp zabrániť tomu, aby sa modlil pri Popiełuszkovom hrobe. Ján Pavol II. tak ale podľa svojho presvedčenia urobil.

Proces blahorečenia začal nakoniec až vo februári 1997, teda viac ako 12 rokov od Popiełuszkovej mučeníckej smrti. V súvislosti s premiérou filmu priniesol poľský denník *Rzeczpospolita* informáciu, že beatifikácia bola odložená preto, že kardinál Glemp odmietol podať požadované svedectvo. Vatikán neskôr rozhodol, že bude v procese pokračovať i bez Glempa.

Referencie
----------

1. 1 2 3  Nový film o kňazovi Jerzym Popiełuszkovi, rozhlas.cz, 8. 3. 2009

Literatúra
----------

* BALÍK, Stanislav; HANUŠ, Jiří, a kol. *Primasové katolické církve: země střední Evropy v čase komunismu*. Brno : Centrum pro studium demokracie a kultury, 2010. 212 s. ISBN 978-80-7325-225-0. (čeština)

Pozri aj
--------

* Zoznam zosnulých kardinálov
* Zoznam kardinálov vymenovaných Jánom Pavlom II.

Iné projekty
------------

Commons
* Spolupracuj na Commons Commons ponúka multimediálne súbory na tému **Józef Glemp**

Externé odkazy
--------------

* Profil v biografickom slovníku kardinálov od Salvadora Mirandu
* Józef Glemp na catholic-hierarchy.org

Zdroj
-----

* *Tento článok je čiastočný alebo úplný preklad článku Józef Glemp na českej Wikipédii.*

Autoritné údaje: * BnF: 12091962k
* GND: 119432609
* ISNI: 0000 0001 1507 1088
* LCCN: n85339860
* NK ČR: mzk2002112196
* VIAF: 57424514
* WorldCat: lccn-n85339860